Ménezt 2008. augusztus 27-én 10,5 millió euróért leigazolta az AS Roma, négy nappal később, a Napoli ellen debütált. A Bajnokok Ligájában is bemutatkozhatott, egy Bordeaux elleni meccsen. December 6-án, a Chievo ellen megszerezte első gólját. A szezon nagy részében nem volt állandó tagja a kezdőnek, leggyakrabban csak csereként kapott lehetőséget. 2009. május 24-én, csereként beállva gólt lőtt az AC Milan ellen, ezzel hozzájárulva csapata 3-2-es sikeréhez. 2010. január 6-án, egy Cagliari elleni meccsen rendkívül gyenge teljesítményt nyújtott, miután csereként pályára küldték. A találkozó után Claudio Ranieri menedzser és több csapattársa is élesen kritizálta. Elnézést kért a gyenge játékért, és megígérte, hogy a jövőben jobb teljesítményt nyújt majd. A szezon végére jó formába lendült, és a Roma utolsó tíz bajnokijából nyolcon kezdőként lépett pályára.